
ΑΝΑΚΟΙΝΩΣΗ
ΘΕΜΑ: «Υποβολή αίτησης χρηματοδότησης στην πρόσκληση με αρ. πρωτ. 1324-18/06/2026, Α/Α ΟΠΣ: 23546, της ΕΙΔΙΚΗΣ ΥΠΗΡΕΣΙΑΣ ΔΙΑΧΕΙΡΙΣΗΣ ΠΡΟΓΡΑΜΜΑΤΟΣ "ΣΤΕΡΕΑ ΕΛΛΑΔΑ" με τίτλο: «Ολοκληρωμένα σχέδια τοπικών δράσεων για την αντιμετώπιση της παιδικής φτώχειας».

Ο Δήμος Αλιάρτου - Θεσπιέων προτίθεται να υποβάλλει πρόταση στην Πρόσκληση με κωδικό 86 της Ειδικής Υπηρεσίας Διαχείρισης του Προγράμματος «ΣΤΕΡΕΑ ΕΛΛΑΔΑ», με τίτλο: «Ολοκληρωμένα Σχέδια Τοπικών Δράσεων για την Αντιμετώπιση της Παιδικής Φτώχειας», στο πλαίσιο του Προγράμματος «ΣΤΕΡΕΑ ΕΛΛΑΔΑ» και του Ευρωπαϊκού Κοινωνικού Ταμείου Plus (ΕΚΤ+), και ειδικότερα του πεδίου δράσεων 4.02.12.3 – Ολοκληρωμένα σχέδια τοπικών δράσεων για την αντιμετώπιση της παιδικής φτώχειας (https://www.stereaellada.gr/proskliseis/olokliromena-shedia-topikon-draseon-gia-tin-antimetopisi-tis-paidikis-ftoheias).

 Η πράξη εντάσσεται στο πλαίσιο της Ευρωπαϊκής Πρωτοβουλίας «Εγγύηση για το Παιδί» και της Εθνικής Στρατηγικής για την Κοινωνική Ένταξη.
Κύριος στόχος της είναι η αντιμετώπιση της παιδικής φτώχειας και η προώθηση της κοινωνικής ένταξης των παιδιών και των οικογενειών τους, μέσα από ολιστικές, τοπικά σχεδιασμένες παρεμβάσεις που ανταποκρίνονται στις ανάγκες της τοπικής κοινότητας.
Ωφελούμενοι της δράσης είναι βρέφη, νήπια, παιδιά και έφηβοι έως 18 ετών, καθώς και οι οικογένειές τους, που διαβιούν στον Δήμο Αλιάρτου - Θεσπιέων και βιώνουν ή απειλούνται από φτώχεια και κοινωνικό αποκλεισμό.
Η πράξη θα υλοποιηθεί με ίδια μέσα από τον Δήμο Αλιάρτου - Θεσπιέων, αξιοποιώντας την εμπειρία και την τεχνογνωσία των κοινωνικών του δομών.
Η μεθοδολογία υλοποίησης βασίζεται σε μια ολοκληρωμένη προσέγγιση κοινωνικής ένταξης, που περιλαμβάνει: 
· Εντοπισμό και καταγραφή παιδιών και οικογενειών που βιώνουν ή κινδυνεύουν από φτώχεια,
· Παραπομπή των ωφελούμενων στις κατάλληλες υπηρεσίες,
· Εξατομικευμένη υποστήριξη παιδιών και γονέων,
· Συντονισμό και συνεργασία όλων των τοπικών φορέων για τη δημιουργία ενός συνεκτικού συστήματος παιδικής προστασίας.

Στο πλαίσιο της πράξης, προβλέπεται η παροχή υπηρεσιών προς τα ωφελούμενα παιδιά και τις οικογένειές τους μέσω συστήματος voucher.
Για τον σκοπό αυτό, θα εκδοθεί Ανοιχτή Δημόσια Πρόσκληση προς όλους τους δυνητικούς παρόχους υπηρεσιών, όπως:

· γιατρούς, ειδικούς θεραπευτές,
· φροντιστήρια ξένων γλωσσών,
· σχολές μουσικής, χορού,
· αθλητικούς συλλόγους και άλλες συναφείς δομές.

Οι ενδιαφερόμενοι πάροχοι θα μπορούν να συμμετέχουν κατόπιν αίτησης, χωρίς άλλη προϋπόθεση πέραν της νόμιμης λειτουργίας τους. Οι εγκεκριμένοι πάροχοι θα υπογράφουν Συμφωνητικό Σύμβασης Έργου με τον ωφελούμενο, το οποίο θα καθορίζει τους όρους συνεργασίας, τις υποχρεώσεις των μερών, την πληρωμή και τα δικαιολογητικά.
Περισσότερες πληροφορίες θα ανακοινωθούν σύντομα μέσω της ιστοσελίδας του Δήμου.

